**Česko-slovenský pohár vo futbale** bola národná pohárová súťaž v bývalom Česko-Slovensku, hraná v rokoch 1961 – 1993. Víťaz Česko-slovenského pohára si vybojoval účasť v Pohári víťazov pohárov. V prípade, ak bol víťaz pohára zároveň aj majstrom – víťazom česko-slovenskej futbalovej ligy (tzv. double), získal právo účasti vo vtedajšom európskom pohári č. 2 porazený finalista. Pohárová súťaž sa hrala vyraďovacím systémom, zúčastňovali sa jej aj kluby z nižších súťaží.

História
--------

O pohárovú trofej sa hralo od roku 1961, prvým držiteľom sa stal armádny klub Dukla Praha po finálovom víťazstve nad Dynamom Žilina 3:0. Dva góly Dukly strelil 19-ročný Jozef Adamec, v tom čase na vojenčine. S druhým a tretím ročníkom Čs. pohára sa spája kuriózna situácia, keď obidva vyhral Slovan Bratislava a to v priebehu dvoch týždňov. Vo finále II.ročníka v decembri 1962 remizoval Slovan s Duklou Praha 1:1 a opakovaný zápas sa hral až 17. júna 1963 v Brne s výsledkom 4:1. O týždeň neskôr sa hralo prvé finále III. ročníka Dynamo Praha-Slovan 0:0, v odvete 31. júla 1963 Slovan deklasoval svojho súpera 9:0! Jozef Obert strelil 5 gólov belasých, oba tieto údaje sú rekordné v histórii Čs. pohára. V roku 1969 vyhral Slovan ako držiteľ Čs. pohára Pohár víťazov pohárov, stal sa tak jediným česko-slovenským klubom, ktorý získal európsky pohár. 

Od roku 1970 sa hralo samostatne o Slovenský a Český pohár, víťazi národných pohárov sa stretli vo finále o Česko-slovenský pohár. Premiérový Slovenský pohár získal Slovan Bratislava, ktorý však vo finále Čs. pohára nestačil na TJ Gottwaldov, po dvoch remízach rozhodli strely zo značky pokutového kopu. Zaujímavosťou je, že podľa vtedajších pravidiel všetky penalty kopal len jeden hráč, slovanista Jozef Tománek neuspel v dueli s mladým Zdeňkom Nehodom, neskorším rekordným 90-násobným reprezentantom Česko-Slovenska. Mikrosúboje dvoch strelcov rozhodli o víťazovi pohára aj v rokoch 1965 a 1967, kedy boli Josef Vacenovský (Dukla Praha) a Jozef Adamec (Spartak Trnava) úspešnejší ako Anton Urban (Slovan Bratislava) a Ivan Mráz (Sparta Praha).

V rokoch 1977 – 1984 sa hralo len jedno finálové stretnutie striedavo jeden rok v Prahe a druhý v Bratislave. Od roku 1985 sa z dôvodu zatraktívnenia pohárovej súťaže hrával finálový zápas v menších mestách, zaručujúcich plný štadión. Takto mohli vidieť finále pohára aj slovenské mestá Jelšava (1986), Ružomberok (1988), Prešov (1990) a Trebišov (1992). Dejiskami finálových súbojov boli tiež české mestá Příbram (1985), Kopřivnice (1987), Opava (1989), Frýdek-Místek (1991) a Poštorná (1993).

Najúspešnejšie v histórii Čs. pohára boli pražské kluby Sparta a Dukla, ktoré sa tešili zo zisku trofeje osemkrát, zo slovenských klubov triumfoval päťkrát Slovan Bratislava a štyri razy Spartak Trnava. V pohárovej súťaži sa darilo aj Lokomotíve Košice  , ktorá vyhrala pohár v rokoch 1977 a 1979, 1985 prehrala vo finále s Duklou Praha. V osemdesiatych rokoch získali trofej tri slovenské mužstvá, všetky po penaltovom rozstrele. Slovan týmto spôsobom porazil Bohemians Praha (1982), Spartak Trnava (1986) a DAC Dunajská Streda (1987)  favorizovanú Spartu Praha. Senzáciou sa skončil posledný (XXXIII.) ročník v roku 1993, keď vtedy druholigové mužstvo 1. FC Košice porazilo pražskú Spartu vysoko 5:1!

Prehľad finálových zápasov
--------------------------

| Ročník | Víťaz | Finalista | Výsledok |  |
| --- | --- | --- | --- | --- |
| 1960/61 | Dukla Praha  | Dynamo Žilina  | 3:0 | Stadion míru, Olomouc |
| 1961/62 | Slovan Bratislava  | Dukla Praha  | 1:1, 4:1 opak. zápas |  |
| 1962/63 | Slovan Bratislava  | Dynamo Praha | 0:0, 9:0 |  |
| 1963/64 | Spartak Praha Sokolovo  | VSS Košice | 4:1 |  |
| 1964/65 | Dukla Praha  | Slovan Bratislava  | 0:0 (5:3 na 11 m) |  |
| 1965/66 | Dukla Praha  | Tatran Prešov  | 2:1 , 4:0 |  |
| 1966/67 | Spartak Trnava  | Sparta Praha  | 2:4 , 2:0 (5:4 na 11 m) |  |
| 1967/68 | Slovan Bratislava | Dukla Praha  | 0:1, 2:0 |  |
| 1968/69 | Dukla Praha | VCHZ Pardubice | 1:1, 1:0 |  |
| 1969/70 | TJ Gottwaldov | Slovan Bratislava | 3:3, 0:0 (4:3 na 11 m) |  |
| 1970/71 | Spartak Trnava  | Škoda Plzeň | 2:1, 5:1 |  |
| 1971/72 | Sparta Praha | Slovan Bratislava | 0:1, 4:3 (4:3 na 11 m) |  |
| 1972/73 | Baník Ostrava | VSS Košice | 1:2, 3:1 |  |
| 1973/74 | Slovan Bratislava | Slavia Praha | 0:1, 1:0 (4:3 na 11 m) |  |
| 1974/75 | Spartak Trnava  | Sparta Praha | 3:1, 1:0 |  |
| 1975/76 | Sparta Praha | Slovan Bratislava | 3:2, 1:0 |  |
| 1976/77 | Lokomotíva Košice | Sklo Union Teplice | 2:1 | Stadion Sparty na Letné, Praha |
| 1977/78 | Baník Ostrava | Jednota Trenčín | 1:0 | Tehelné Pole, Bratislava |
| 1978/79 | Lokomotíva Košice  | Baník Ostrava | 2:1 | Stadion Sparty na Letné, Praha |
| 1979/80 | Sparta Praha | ZŤS Košice | 2:0 | Tehelné Pole, Bratislava |
| 1980/81 | Dukla Praha  | Dukla Banská Bystrica | 4:1 | Stadion Sparty na Letné, Praha |
| 1981/82 | Slovan Bratislava | Bohemians Praha  | 0:0 (4:2 na 11 m) | Tehelné Pole, Bratislava |
| 1982/83 | Dukla Praha  | Slovan Bratislava | 2:1 | Stadion Evžena Rošického, Praha |
| 1983/84 | Sparta Praha  | Inter Bratislava  | 4:2 | Tehelné Pole, Bratislava |
| 1984/85 | Dukla Praha  | Lokomotíva Košice | 3:2 | Stadion Na Litavce, Příbram |
| 1985/86 | Spartak Trnava  | Sparta Praha  | 1:1 (4:3 na 11 m) | Jelšava |
| 1986/87 | DAC Dunajská Streda | Sparta Praha  | 0:0 (3:2 na 11 m) | Kopřivnice |
| 1987/88 | Sparta Praha  | Inter Bratislava  | 2:0 | Ružomberok |
| 1988/89 | Sparta Praha  | Slovan Bratislava | 3:0 | Stadion Ostroj Opava, Opava |
| 1989/90 | Dukla Praha  | Inter Bratislava  | 1:1 (5:4 na 11 m) | Prešov |
| 1990/91 |  Baník Ostrava | Spartak Trnava  | 6:1 | Frýdek-Místek |
| 1991/92 | Sparta Praha  | Tatran Prešov | 2:1 | Trebišov |
| 1992/93 | 1.FC Košice | Sparta Praha  | 5:1 | Poštorná |

Prehľad víťazov Čs. pohára
--------------------------

| Klub | Počet víťazstiev | Roky |
| --- | --- | --- |
| Dukla Praha  | 8 | 1961, 1965, 1966, 1969, 1981, 1983, 1985, 1990 |
| Sparta Praha  | 8 | 1964, 1972, 1976, 1980, 1984, 1988, 1989, 1992 |
| Slovan Bratislava | 5 | 1962, 1963, 1968, 1974, 1982 |
| Spartak Trnava  | 4 | 1967, 1971, 1975, 1986 |
| Baník Ostrava | 3 | 1973, 1978, 1991 |
| Lokomotíva Košice | 2 | 1977, 1979 |
| TJ Gottwaldov | 1 | 1970 |
| DAC Dunajská Streda  | 1 | 1987 |
| 1.FC Košice | 1 | 1993 |

Miesta finálových zápasov
-------------------------

(Nie sú zahrnuté zápasy, keď sa hralo systémom doma - vonku)

| **Miesto finálového zápasu** | **Počet finálových**
**zápasov** | **Rok** |
| --- | --- | --- |
| Praha | 5 | 1977, 1979, 1981, 1983, 2018 |
| Bratislava | 4 | 1978, 1980, 1982, 1984 |
| Olomouc | 1 | 1961 |
| Příbram | 1 | 1985 |
| Jelšava | 1 | 1986 |
| Kopřivnice | 1 | 1987 |
| Ružomberok | 1 | 1988 |
| Opava | 1 | 1989 |
| Prešov | 1 | 1990 |
| Frýdek-Místek | 1 | 1991 |
| Trebišov | 1 | 1992 |
| Poštorná | 1 | 1993 |
| Uherské Hradiště | 1 | 2017 |
| Trnava | 1 | 2019 |

**Najviac víťazstiev – hráči:**

* 4, Jozef Adamec, 1961 Dukla Praha, 1967, 1971, 1975 Spartak Trnava
* 4, Karol Jokl, 1962, 1963, 1968, 1974 Slovan Bratislava
* 4, Josef Vacenovský, 1961, 1965, 1966, 1969 Dukla Praha

Referencie
----------

1. ↑   *Archivovaná kópia* [online]. [Cit. 2014-10-17]. Dostupné online. Archivované 2014-10-21 z originálu.
2. ↑
3. ↑